Aminah Tjendrakasih

Siti Aminah Tjendrakasih (29 Januari 1938 – 21 Desember 2022) èngghi panèka sorang paraghâ bân modèl Indonèsia. Asmaèpon molaè èkennal publik nalèka salèrana amaèn dhalem film Serampang 12 (1956) bân Asrama Dara (1958). Saterrossa, salèrana èkennal berkat perranèpon minangka Mpok Lela otabâ Mak Nyak dhalem sèrial Si Doel Anak Sekolahan.

 Karièr 
Molaè ghi' asakola è SKP, potra dâri pasangngan palawak Husin Nagib bân Wolly Sutinah panèka ampon onèng ka dhunnya panggung. Napolè èbhuna ampon adhâddhi aktris rajâ è bâjâ gâpanèka. Karièrra èawwâli kalabân perran kènnè' dhalem film Musafir Kelana (1953). Saterrossa salèrana aktif è pentas sandiwara 1955 minangka pamaèn bân panyanyi. È taon sè padhâ, salèrana ollè kasempatdhân tampil dhalem film Oh, Ibuku (Bâgiyân I dâri film Gadis Tiga Djaman sè asambhung ka Puteri Revolusi) produksi Garuda Film bân Semeru Film è bâbâ araan sutradara Ali Yugo. Asareng èbhuna, Wolly Sutinah, è taon sè padhâ jugân salèrana noro' amaèn dhalem film Gambang Semarang. È film kapèng tello'na, Ibu dan Putri (1955) sè èsutradarai Ha van Wu, Aminah Cendrakasih èparèngè kaparcajâ'ân minangka pameran otama asareng Lies Noor.

Molaè 1955 kantos 1989 saos, salèrana ampon abintangè sakira 101 film, saè minangka pameran pabhânto otabâ pameran otama. Berkat pangabdianna sè cè' abidha è dhunnya film, è taon 1992 Aminah narèma Panghargâ'ân Kasatia'an Profesi Keartisan dâri Dewan Film Nasional. Asmaèpon onèng èlang kaghâbây bâkto sè cokop abid dâri dhunnya film, saampona salèrana abintangè Habis Gelap Terbitlah Terang è taon 1959 bân saterrossa anèka. Bhuru è taon 1970 asmaèpon muncul polè nalèka salèrana noro' amaèn dhalem pan-bârâmpan sandiwara TV, bân è taon 1971 abâli tampil dhalem film.

Sajhâlân sarèng parkembangan partelèvisiyan Indonèsia sè sakèyan akembang è masa gâpanèka, Aminah jugân noro' naramè'è kahadiran dhunnya sèrial telèvisi. Sala sèttongnga èngghi panèka Rumah Masa Depan (1984—1985). Nangèng sè malambungaghi asmaèpon polè èngghi panèka nalèka salèrana aperranaghi karakter Mak Nyak dhalem sinetron Si Doel Anak Sekolahan (1994—1997) sè èsutradarai (arangkap minangka produser bân pamaèn) Rano Karno.

 Sombher